
Les grans et merveilleux Faictz
du Seigneur Nemo,
avec les privilleges qu’il
a et la puissance qu’il peult avoir
depuis le commencement du monde
jusques à la fin.





Audite verba mea et vivet anima vestra, Esaye, 4[1]. 


Esaye escript en son livre : 

« Escoutez, se vous voulez vivre ». 

Dévotes gens, qui cy ensemble 

Estes, ainsi comme il me semble, 

Pour honneste cause assemblez,

Et qui, sans mentir, me semblez

Estre gens de haultes sciences

Et de très bonnes consciences,

J’ay, s’il vous plaist, intention

De faire une collacion 

Ici, non pas pour vous apprendre, 

Mais pour delectation prendre, 

Car je le fais principalment[2]

Pour vostre resjouissement. 

Or faictes paix quant Je liray, 

Ou autrement je me tairai,

 
Quoy que tout soit sans fiction, 

Et sauf vostre correction ;

Seulement me vueil préparer 

A celle fin de déclarer

L’excellence et le grant renom 

D’ung très grant Seigneur, dont le nom 

Est Nemo, qui tous autres passe ; 

Audite ergo, loco et capitulo prelibatis.



Mais que chacun me donne espace, 

Je vous diray, à brief parler, 

Ce que de Nemo veulx[3] toucher.

Nostre Dieu, où tout bien abonde,

Quant il vint pour former le Monde,

Car il est dit si grant merveille

Que depuis je m’en esmerveille.

Premier, je treuve que de faict

Nemo fut, quant et les jours, faict :

Dies formanbuntur et Nemo in eis. Psalmo 138[4].

Aussi l’Evangille raconte,

Qui vault bien qu’on en face compte,

Que Nemo avant Jesu-Christ 

Monta au ciel, quant il escript : 

Nemo ascendit in celum. Jo. 6[5]. 

Item Jesus monstrans zelum, 

Quem gerebat[6] dulcissime

Erga Neminem[7] maxime,

Dixit[8] : Nemo venit ad me. Jo. 6[9].

 
Et, quant il fut en la présence 

De Dieu, veit la divine essence 

Nemo Deum vidit, ce qu’onques Jo., 4[10]. 

Homme [avant luy] n’avoit faict. Doncques 

Fault il dire, pour vérité 

Qu’il avoit grant auctorité. 

De rechief saint Pol nous escript 

En une Epistole, où il dit 

Que Nemo peult bien appeller 

Le nom Jésus et en parler : 

Nemo potest dicere : Dominus Jesus. Cor., 12[11].

Mais plus y a, car je vous dy 

Que Nemo fut si très hardi, 

Car, quant Juifz n’osèrent prendre 

Jesum, il osa entreprendre 

D’y mettre hardiment les mains : 

Nemo misit in eum manus. Jo., 7[12]. 

Encores n’est ce que du moins, 

Car, comme dit Nichodemus, 

En parlant au très doulx Jesus, 

Nemo povoit telz signes faire 

Comme il faisoit, sans luy desplaire : 

Nemo potest hec signa facere que tu facis. Joh. 3[13]. 

Nemo, pour en brief le vous dire, 

Est si grant et si puissant sire 

Que ce que Dieu peult clorre il œuvre,

Ce de quoy Dieu faict ouverture : 

Deus claudit et Nemo aperit ; aperit et Nemo claudit[14].

 
Ne dit pas aussi l’Escripture 

De Job, si g’y sçavoye bien mordre,

Que Nemo se peult bien estordre

De la main Dieu ? Certes si feist, 

Cum sit Nemo qui de manu tua possit eruere. Job, 10[15]. 

Et saint Jehan aussi, qui nous dit 

Que Nemo la joye osteroit 

Aux Disciples, quant il vouldroit, 

De laquelle Jesus parloit : 

Gaudium vestrum Nemo tollet a vobis. Joh. 16[16]. 

Nully si ne se deveroit 

Esmerveiller pour ung tel cas. 

Saint Jehan dit en ce[17] mesme pas 

Que Nemo à Dieu osteroit 

Son ame, quant il lui plairoit : 

Et Nemo tollet a me animam meam[18].

Pour sçavoir d’ont telle puissance

Luy vint, sachez que sa naissance,

Ou au moins son commencement,

Si vint des Roys premièrement :

Nemo ex Regibus habuit initium. Sap. 7[19]. 

Aussi dit ailleurs l’Escripture[20]

Que Nemo est de tel(le) nature, 

Si est que sa propre personne 

Peult porter de fait la couronne 

Entre tous les Roys terriens : 

In omnibus Regibus Nemo portabit dyadema et Nemo accipiet coronam. Machabe. 8[21].

 
Et je ne m’esbahis de riens 

Se Nemo a tant d’avantage, 

Veu que les gens de son lignage 

Sont moult prisez et honnorez 

Et en auctorité trouvez 

Du sainct Archange Gabriel, 

Qui annonça dit bien et bel 

À dame Elizabeth ainsin[22]

Que Nemo estoit son cousin : 

Nemo est in cognatione[23] tuâ. Lu. 10[24]. 

Item je puis bien reciter 

Qu’à Dieu ne peult nul resister 

Que Nemo tout à beau delivre, 

Tesmoing Job, disant en son livre : 

Deus, cujus iræ resistere Nemo potest[25]. 

Plus fort l’Escriture raconte 

Du bon homme [Job] et nous compte, 

Parlant des choses qui sont faictes,

Que, se Dieu les avoit deffaictes, 

Nemo les peult édifier :

Si destru[x]erit[26] Deus, Nemo est qui[27] edificet[28]. 

Aussi, Dieu mercy et la vostre, 

Aussi vray que la patenostre, 

Il est tenu, comme j’entens, 

Combatre à ses propres despens ; 

Nemo propriis sumptibus militare tenetur[29].

 
Aussi dit bien Dieu sans doubtance 

Que Nemo est de tel(le) vaillance 

Qu’il faict les gens devant fuyr, 

Quant luy plaist les poursuivyr : 

Fugit impius, Nemine persequente[30]. Proverb., 28[31]. 

Jesus dit qu’il faict bien plus[32] fort, 

Car il peult ravir par effort 

Les ouailles de la main 

De Dieu, le père souverain : 

Nemo potest rapere oves de manu patris mei[33]. 

Saint Luc si a mention faicte 

Qu’il est en son pays prophète : 

Nemo propheta acceptus est in patriâ suâ[34]. 

Nemo ne vueille à nul desplaire 

Entre les choses qu’i veult faire, 

Selon poëtique escripture 

Il peut tollir don de nature : 

Quod Natura dedit, Nemo tollere potest[35], 

Et Chaton dit que de péché 

Nemo ne[36] peult estre entaché : 

Nemo sine crimine vivit[37],

Et si respont qu’il est de faict, 

Quant on l’appelle, amy parfaict : 

Nemo respondet amicus[38].

 
En ce mesme livre est escript 

De luy en ung verset qui dit 

Que Nemo se peult esjouyr 

Et de joye longuement jouyr, 

Comme il appert par ce coupplet 

Qui dit : Nemo diu gaudet[39],

Qui est ung grant honneur à luy

Et, d’autre costé, c’est celuy

Qui a plus grande charité :

Majorem charitatem Nemo habet, Jo. 15[40].

Aussi a il subtilité 

D’estre aux justes appercevant, 

Dont saincte Eglise va chantant : 

Ecce quomodo moritur justus, et Nemo percipit corde.

Item son engin n’est pas rude,

Car la très grande[41] multitude,

Dont Jehan[42] parle en l’Apocalypse,

Povoit nombrer de fil en lice : 

Vidi turbam magnam, quam dinumerare Nemo poterat, Apocal., 7[43]. 

Ne dit pas aussi Priscien,

Maistre de grammaire ancien,

Que Nemo fut son compaignon ;

Neminem, inquit Priscianus, inveni socium ?



Pour Dieu, chères gens, or penson

Bien en noz cueurs que c’est grant signe

 
Que Nemo soit personne digne, 

Quand le livre des sept seaulx clos 

Fut par luy ouvert et desclos, 

Dont l’Apocalypse faict compte : 

Nemo dignus inventus est aperire librum. Apocal. 5[44]. 

Mais, entre les faictz que je compte, 

Ne doy oublier, ce me semble, 

Ce qu’à ses Disciples ensemble 

Dit Jesu-Christ qu’i s’en allassent 

Par le pays, Nemo saluassent[45], 

S’ilz le trouvoient[46] en leur voye : 

Neminem salutaveritis in via. Lu. 10[47], 

Et à aucuns dit toutesvoye, 

En sa transfiguration, 

Fist-il expresse injunction 

De la verité revéler[48]

À Nemo, sans jà[49] luy celer : 

Nemini dixeritis visionem. Mat. 7[50]. 

Mesme ce fut un grant honneur 

Que fist Jésus, nostre Seigneur, 

À Nemo, quant il demandoit 

À la femme, qui prinse estoit 

En adultère, où estoyent 

Ceulx qui de ce faict l’accusoyent 

Et qu’elle respondit : « Nemo » ; 

Car alors luy dit Jésus : « Ho », 

Puisque Nemo est iceluy,

 
Je n’y touche par dessus luy ; 

« Nemo, Domine. » — « Nec ego te condemnabo. » Joh. 8[51]. 

Item le faict je vous ramaine 

De la femme Samaritaine 

À laquelle Jésus parla 

Emprès le puys[52] où il alla, 

Auquel ses Disciples n’osèrent 

Demander, quant ilz retournèrent 

Devers luy, qu’il luy avoit dit, 

Et Nemo hardiment le fist ; 

Nemo dixit : « Quid queris, aut quid loqueris cum eâ ? » Joh. 4[53]. 

Somme, ses faictz sont ung abisme 

Dont jamais ne sçauroye la disme[54]

Suffisamment vous relater. 

Et ne cessasse huy d’en parler.



Je vous ose encore bien dire 

Que, quand Jesu-Christ nostre sire 

À ses disciples racomptoit[55]

Que, au temps lors qu’il s’en alloit 

À cil qui l’avoit envoyé, 

Par Nemo fut interrogué : 

Vado ad eum qui me misit, et Nemo interrogat me : « Quo vadis ? » Joh. 16[56].



Encore vous vueil bien parler

De ce que Jesus dit de soy

 
En parlant aux Juifs de la loy 

Et de Moyse, le prophète, 

Disant que Nemo l’avoit faicte : 

« Nemo, » inquit Moyses, « dedit vobis legem, et Nemo facit legem ». Joh., 7[57]. 

Que Nemo, est chose bien clère, 

Peult faire loy comme Emperière 

Et, combien qu’il soit seigneur grant,

Si mect il bien la main pourtant 

À la charue pour labourer 

Et derrière soy regarder 

Pour estre abille à parvenir 

Au règne qui ne peult finir : 

Nemo, mittens manum ad aratrum, et respiciens retro, aptus est regno Domimi[58]. Lu. 9[59]. 

Encore vous dy-je, sans fable, 

Que Nemo est plus serviable

En l’eglise et plus diligens

Que ne sont beaucoup d’autres gens ;

Car il y scet bien allumer 

La lampe et il scet bien chanter :

Nemo accendit lucernam, Luce 11[60] ; 

Nemo poterat dicere canticum, Apo. 44[61]; 

Nemo les ouvriers qui chomoient 

Loua, quant les autres alloient 

En la vigne pour labourer,

Dont saint Mathieu voulut parler, 

Au texte de son Evangille[62].

 
Car, quant le père de famille 

Les enquist pourquoy ilz estoient 

Ainsi oyseulx, ilz respondoient[63]

Qu’avec luy ne seroient ilz mye 

Et que Nemo, sans menterie, 

Pour ce jour les avoit louez : 

Responsum dederunt ei quia « Nemo nos conducit ». Mathei 20[64].



Pour Dieu, Messeigneurs, or oyez

Dudit Nemo que ce peult estre,

Car il peult bien à plus d’ung maistre 

Servir, s’il luy plaisoit le faire. 

Sans à nul d’eulx estre contraire :

Nemo potest duobus dominis servire, Mathei 6, et Luce 16[65].

Ne mect pas aussi saint Lucas

De Nemo ung merveilleux cas.

Lequel si[66] nous est demonstrable 

Que Nemo fut tant charitable 

Qu’à ung povre qui avoit fain 

Donna des miettes de pain 

Chéans de la table du riche, 

Qui tant estoit avar et chiche 

Qu’il ne luy en vouloit donner, 

Mais cil Nemo abandonner 

Luy en voulut piteusement : 

Erat quidem pauper cupiens recreari de micis que cadebant de mensâ divitis, et Nemo illi dabat. Luc. 16[67].

 
Nemo aussi pareillement 

Pour ses mérites et devoir 

Selon les Droictz peult bien avoir 

Sans bigamie, ce me semble, 

Deux femmes espousées ensemble : 

Nemini liceat duas uxores habere.

Vrayement, chères gens, qui bien pense 

À Nemo et son excellence 

Je cuide qu’il s’en esmerveille, 

Car nul ne faict chose pareille 

Qu’il peult vendre et aliéner 

Les corps sainctz et en marchander 

Licitement et à sa guise 

Et des trésors de saincte Eglise ; 

Nemo martyres distrahat ; Nemo mercetur de sacrificiis ecclesiasticis.

Nemo n’est pas à condenner. 

Seigneurs, car il peult contenner 

Les lyens dont l’Eglise lye ; 

Nemo contemnat vincula ecclesiastica.

Plus fort ; Nemo, nul ne le nye, 

Si peult bien excommunier 

Et d’excommuniment lyer 

Sans cause ès Lectres autentiques 

Nemo potest excommunicari sine causà. 

Et, aux Bulles Apostoliques, 

N’y est-il pas par motz exprès 

Escript, si est ou assez près,

Que Nemo peult estre licite 

Les rompre, qui n’est pas petite :

Nostre igitur presentis concessionis paginam Nemini liceat infringere.

 
Les Roys aussi et autres Princes 

Et les Présidens des Provinces, 

Quant ilz reçoivent les Sergens[68]

Des Conseillers et autres gens, 

Les[69] font-ils pas jurer, si font, 

Que à Nemo ilz révéleront

Les secretz, et, s’enquis j’estoye

Pour cela, je leur respondroye

Que c’est pour ce qu’il ne mourra

Point, mais tousjours vif demourra :

Nemo est qui semper vivat. Ecclesiastici I[70].



Que voulez vous que je vous dye ? 

C’est une droicte mélodie 

Que de Nemo et de ses faictz 

Dont n’en sçauroye dire huy mais,

Et si en diray encore ung

Qui entre les Clercz est commun,

Et qui est si grant que sans faulte

Je m’esmerveille, aussi est haulte

La chose dont Dieu escondit

Ses Disciples quant il leur dit

Que à eulx sçavoir n’appartenoit

Quand la fin du Monde seroit, 

Qu’on dit du Jugement le jour ;

Mais il leur dit lors sans séjour 

Que Nemo[71] sy le sçavoit bien 

De die autem illo vel horâ Nemo scit. Marci 40[72]. 

Somme toute, je croy et tien

 
Que, se d’ung moys je ne cessoye 

D’en parler, pas je ne diroye

De Nemo tout ce qu’on en treuve

En chascun livre qui l’appreuve.

Mesme, sainct Pol si nous racompte, 

Nemo par vain langage et compte 

Peult seduire les gens en brief 

Et les mectre en voye de meschief :

Nemo vos seducat inanibus[73] verbis[74]. 

Nemo peult bien, sans contredit,

Resister en faict et en dit

À ses ennemys sans doubter,

Sans qu’ilz le puissent rebouter : 

Nemo inimicis audebit resistere. Levitici 26[75]. 

Item saint Jehan dit que nul homme

Ne peult aussi bien besongner

De nuyt, qu’on doit prendre son somme,

Que Nemo, s’il y veult soigner[76] :

Venit nox cùm Nemo operari potest. Jo. 10[77].



Messeigneurs, pour tant je conclus

Par ce que j’ay dit cy dessus,

Priant le filz de la Pucelle

Qu’il nous doint la vie éternelle,

Quant son rigoreux examen

Sera tenu. Dictes : Amen[78].






Notes

	↑ Isaïe, [LV], 4.

	↑  A B : principalement.

	↑ A : veut.

	↑ Verset 15. Ce renvoi et les suivants manquent dans B.

	↑ Johannis, III. 13.

	↑ B : gerbeant.

	↑ B : merminem.

	↑ Johannis VI, 6.

	↑ Job. XII, 14. 

	↑ B : persequante.

	↑ Prov. XXVIII, 1.

	↑ Johannis X, 29.

	↑ Luc. IV, 24. 

	↑ Ne est omis dans B.

Cum culpant alios, nemo sine crimine vivit. I, 5. 

	↑ Si tibi pro meritis nemo respondat amicus,
Incusam Deum noli, sed te ipse coerce. I, 23.

	↑ Esto animo forti, cum in damnatus iniquè ;
Nemo diu gaudet, qui judice vincit iniquo. II, 34.

	↑ Joh. XV, 13, qui donne dilectionem et non pas charitatem.

	↑ A B : grant.

	↑ A B : sainct Jehan.

	↑ Apocalypsis VII, 9.

	↑ Apoc. V, 4.

	↑ B : trouvassent.

	↑ A : trounoient.

	↑ Luc. X, 4.

	↑ B : verité cruelle.

	↑ B : la.

	↑ Math. XVII, 9. 

	↑ Joh. VIII, 10.

	↑ B : pis.

	↑ Joh. IV, 72.

	↑ Joh. XVI, 5.

	↑ Johannis VII, 19.

	↑ B : regno Dei.

	↑ Luc. IX, 62.

	↑ Luc. VIII, 16.

	↑ Apocalypsis XIV, 3.

	↑ Mat. XX, 7.

	↑ Mat. VI, 24 ; Luc. XVI, 13.

	↑ Si est omis dans B.

	↑ Luc. XV, 16. 

	↑ Eccles. IX, 4.

	↑ Imp. : Que ne Nemo.

	↑ Marci XIII, 32.

	↑ Ad Ephesios V, 6.

	↑ Levit. XXVI, 37.

	↑ Johannis IX, 4.

	↑ B ajoute : Finis.

